L'Ajuntament de Llíria presenta el Pla Municipal d'Inversions 2023-2027
18 de novembre de 2024

L'alcalde Joanma Miguel i el regidor d'Hisenda, Paco Gorrea, han presentat el Pla d'Inversions Públiques Municipals (PIM) de l'Ajuntament de Llíria per al període 2023-2027. Al llarg de la present legislatura, es preveu una inversió de més de 41 milions d'euros per a la millora dels equipaments i de l'espai públic del municipi.

Joanma Miguel ha assenyalat que les actuacions programades “pretenen situar a Llíria com una ciutat referent en qualitat de vida i plena d'oportunitats per a les persones i les empreses”.

“El pla es desenvoluparà amb el finançament de recursos propis, les aportacions de l'Estat, la Generalitat Valenciana i la Diputació de València, i amb fons europeus”, ha explicat el primer edil.

Per part seua, el primer tinent d'alcalde, Paco Gorrea, ha manifestat que el PIM “es basa en l'Agenda Urbana 2030 de Llíria, aprovada pel ple, i que marca les línies estratègiques de present i futur de la nostra ciutat, en compliment dels Objectius de Desenvolupament Sostenible (ODS), per a fer una ciutat més inclusiva i sostenible”.

Àmbits d'actuació del PIM

Un àmbit d'actuació serà la revitalització i reurbanització dels espais públics per a millorar la mobilitat, accessibilitat i qualitat de vida de l'entorn urbà. Compta amb un pressupost de 3.663.000 euros i la inversió més important es destinarà a la remodelació de la plaça Major, amb 1,6 milions d'euros.

Per a la conservació i protecció del patrimoni cultural i paisatgístic es preveuen 3.562.000 euros. La principal actuació serà la rehabilitació de les Termes Romanes de Mura amb 1,8 milions d'euros.

En matèria de sostenibilitat, eficiència energètica i lluita contra el canvi climàtic s'invertiran 7,1 milions d'euros. El nou sistema de gestió de l'enllumenat públic arreplega la partida més important, 6 milions d'euros, encara que també per als pròxims 15 anys es destinaran 16 milions per al seu manteniment.

L'apartat que correspon a obres de millora de les infraestructures de les urbanitzacions contempla actuacions per valor 2,5 milions d'euros.

Per una Llíria més verda, es destinaran 900.000 euros al condicionament de parcs i jardins. La principal inversió es destinarà a la renovació del parc Silvestre d’Edeta amb 500.000 euros.

El Pla d'Inversions Públiques Municipals (PIM) també té programats 7,4 milions d'euros per a la renovació de les infraestructures d'aigua potable a tot el municipi i la implantació de sistemes de clavegueram a les urbanitzacions. La dotació de clavegueram i pavimentació dels carrers en estes zones residencials s'executarà amb contribucions especials.

El desenvolupament del Pla de Mobilitat Urbana Sostenible (PMUS), al costat d'altres actuacions, suposarà una inversió de 1,6 milions d'euros. L'objectiu és garantir un espai urbà inclusiu i segur adaptat a les normatives actuals i necessitats de mobilitat.

Finalment, es duran a terme actuacions per a millorar i ampliar els equipaments destinats a la cohesió social, l'educació, la cultura i l'esport, per un valor de 14,5 milions d'euros. En este apartat es contemplen la construcció del nou CEIP núm. 3 a Mura (8.800.000 €), la segona fase de l'annex del Pavelló Pla de l’Arc (800.000 €) i la creació del recinte firal al Canó (1.000.000 €), entre altres.

En el document adjunt, pots consultar de forma detallada el Pla d'Inversions Públiques Municipals (PIM) de Llíria 2023-2027